**FORSLAG TIL REVIDERT REGELVERK FOR RIK**

Vedlegg:

* Revidert regelverk internasjonale konkurranser RIK
* Regelverk for mesterskap RIK
* Regelverk for dommerutdanning RIK
* Regelverk for figurantutdanning RIK

1. Innledning

Det internasjonale regelverket er utarbeidet av FCIs brukshundkomisjon og godkjent av FCI’s styre. Regelverket trådde i kraft 01.04.2012, og gjelder til de blir erstattet av nye.

Nkks «Regler for internasjonale konkurranser RIK» hadde gyldighetsperiode fra 01.03.2013 tom 31.12.2014, men gjelder til det blir erstattet av nytt.

I Nkk-systemet er det KG-Rik som er satt til å forvalte rik-regelverket. Det betyr at KG-Rik er det organ som i tillegg til fortolkninger foreslår endringer og revideringer av regelverket. Sportshundkomiteen (SPHK) er det organ som har vedtaksmyndighet etter delegasjonsfullmakt fra hovedstyret (HS).

2. Bakgrunn

I det siste har det vært flere forhold som indikerer at det er et behov for å justere, presisere og endre formuleringer i regelverket. En kan nevne endringer i administrative rutiner, nkk-representant ved bruk av utenlandske dommere, «fler-dommersystem, kvalifiseringskrav til VM, regler om NM og dommerutdanningen.

Det er KG Riks oppfatning at en ikke skal endre bare for å endre, men at endringer skal gjøres når det er hensiktsmessig for å være i takt med tiden, sikre lik tolkning og praksis. Regelverket skal være så klart og tydelig som overhodet mulig, slik at det forstås av alle på en ensartet måte.

Dagens «norske» regelverk består av flere kapitler som:

* Nkks fellesbestemmelser (lik for alle norske prøvetyper)
* Rik regelverket (internasjonal del og norsk del)
* Mesterskap (NM og kval.regler)
* Utdanning

3. Saksopplysninger

**Generelt**

Revidering av det internasjonale regelverket skjer i regi av FCI, og «nytt» regelverk vil trolig ikke foreligge før tidligst 2017.

Det er allikevel behov for å gjøre diverse endringer i dagens gjeldende «norsk-versjon» av regelverket. KG Rik har gått igjennom regelverket, og nedenfor følger kommentarer til de endringer som er foreslått i regelverket:

**Pkt. 1 Fellesbestemmelser**

NKK ved HS har vedtatt nye fellesbestemmelser, disse er innarbeidet i sin helhet. En vil allikevel påpeke at kommentarer under prøvedokumenter fraviker fra dagens praksis, da NKKs administrasjon har sendt brev til klubbene om endret praksis knyttet til oppnevning av dommer og nkk-representant.

«Etter en gjennomgang av rutiner i NKKs administrasjonen er det ikke lenger nødvendig å melde inn dommere og NKK-representanter 14 dager før prøven. Fra 1. juni føres dommere og NKK-representant opp i de øvrige papirer for den aktuelle prøvetypen, slik at alt sendes inn i etterkant av prøven.

Klubb/forbund må fortsatt forespørre og skaffe personell i henhold til gjeldende prøveregelverk, det er kun innsendingsordningen i forkant av prøven som opphører.»

Lagt inn henvisning under pkt. 1, og så er teksten over tatt inn i pkt. 2 under prøvedokumenter.

**Pkt. 2 Kommentarer til NKKs fellesbestemmelser**

I avsnitt om prøvedokumenter og ved oppnevning av nkk-representant ved bruk av utenlandsk dommer er det tatt med en henvisning til pkt. 3.

Tatt inn NKKs rutiner som de står over i pkt. 1 Fellesbestemmelser.

I avsnitt om dommer, er det tatt noen presiseringer om «fler-dommersystem». Det er sjekket ut med FCI at «fler-dommer system er lov i henhold til regelverket, og at det er opptil klubb/arrangør hvor mange dommere en ønsker å benytte. Trolig vil dette ikke bli benyttet i særlig grad ved lokale prøver, som følge av ekstra kostnad og ekstra tid. Men på mesterskap vil dette trolig bli benyttet, og da er det tatt med noen presiseringer på hva som gjelder og «et» forslag til praktisk gjennomføring.

**Pkt. 3 Instruks for NKKs representant ved internasjonal prøve**

Klubbene ønsker en endring her, da det til tider ikke er mulig å få norske dommere til prøvene. Mange prøver flyttes, og noen avlyses som følge av dette.

Regelverket er internasjonalt, og det betyr at utenlandske dommere kan dømme i henhold til regelverket, men at de ikke kan brukes som nkk-representant, fordi dette bryter med nkks fellesbestemmelser.

Derfor er det foreslått en lemping av regelverket ved at personer med meget god kunnskap til nkks fellesbestemmelser kan oppnevnes som Nkks representant når det benyttes utenlandsk dommer og godkjent «norsk» rik-dommer ikke kan oppnevnes.

**Pkt. 4 Generelle bestemmelser**

Tatt inn en henvisning til pkt. 2 etter antall under avsnitt om dommeren. I pkt. 2 er det beskrevet om «fler-dommer system. Altså presisert hva antall dommere betyr og at disse bestemmes av klubb/arrangør.

Under de generelle bestemmelsene i det vedtatte regelverk er det uteglemt avsnitt om vesentestens evaluering. Dette er tatt inn i forslag til revidert regelverk.

**Pkt. 5 Mesterskap**

Dette er skrevet om. Det er klargjort og presisert hva som gjelder. Det er foreslått at NM avvikles et «fler-dommer system» og at det er tatt inn kval.regler for sporhund VM.

Klubbene i rulleringsordningen for NM (og potensielle nye) bør tilskrives, bes om kommentarer og innspill knyttet til at «fler-dommer system» er foreslått som obligatorisk på IPO NM. Fler-dommer system på NM vil bety en økt økonomisk belastning for teknisk arrangør alene. NKK bør vurdere om det i budsjettet skal innarbeides et økonomisk tilskudd til teknisk NM-arrangør.

Dette punktet foreslås tatt ut av det samlede regelverket. En ønsker økt fleksibilitet, at det raskere kan tilpasses behov og tid, og i tillegg er dette særnorske regler som ikke er en del av det internasjonale regelverket. I regelverket vil det da stå en henvisning i pkt. 5 Mesterskap – For avvikling av mesterskap og uttaksregler se eget regelverk.

**Pkt. 17 Utdanning**

Ferdselsprøvedommer er flyttet bakerst.

Under dommerutdannelsen er dommerelevtjenesten tatt ut. Den forsvinner ikke, men vil nå skje på dommerkurset som arrangeres over flere helger av i regi av KG Rik. Dette vil øke kvaliteten på nye dommere, samtidig som det gjør dommerutdannelsen noe billigere og raskere å gjennomføre. Aspirantperioden blir som før, men det er gjort en reduksjon i antall ekvipasjer som må dømmes.

Tiden er forandret siden en startet opp med IPO/RIK i Norge. De som ønsker å bli dommere i dag har lang erfaring, og ført frem flere hunder på prøver, og har ofte også deltatt på større mesterskap.

Figurantansvarlig er tatt ut av regelverket. Denne ordningen utgår. Det innføres ordning med at en må ha figurantkurs i bunn, at dommere godkjenner prøvefiguranter, og at KG Rik godkjenner konkurranse figuranter (mesterskap). En av fordelene med den nye ordningen er at det blir mindre administrasjon. NKK fører kun register over konkurransefigurantene.

Dette punktet foreslås tatt ut av det samlede regelverket. En ønsker økt fleksibilitet, at det raskere kan tilpasses behov og tid, og i tillegg er dette særnorske regler som ikke er en del av det internasjonale regelverket. I regelverket vil det da stå en henvisning i pkt. 17 Utdanning – For instruktør, dommer- og figurantutdanning se egne regelverk og utdanningsplaner.

4. Tilrådning

KG RIK tilrår at vedlagte forslag til revidert regelverk for RIK, regelverk for mesterskap RIK og regelverk for dommerutdanning RIK vedtas av SPHK, og gjøres gjeldende fra 01.08.2015.

Det er etter KG Riks oppfatning ikke gjort noen endringer som er så vesentlige at denne revideringen må sendes på høring.

Klubbene i rulleringsordningen for NM (og potensielle nye) tilskrives, bes om kommentarer og innspill knyttet til at «fler-dommer system» er foreslått som obligatorisk på IPO NM fra og med 2016. Fler-dommer system på NM vil bety en økt økonomisk belastning for teknisk arrangør, og som følge av dette bør NKK innarbeide et økonomisk tilskudd til teknisk NM-arrangør.

5. Forslag til vedtak:

**1. Revidert regelverk for RIK, regelverk for mesterskap RIK, regelverk for dommerutdanning RIK og regelverk for figurantutdanning RIK vedtas og gjøres gjeldende fra 01.08.2015**

**2. Klubbene i rulleringsordningen for NM (og potensielle nye) tilskrives, bes om kommentarer og innspill knyttet til at «fler-dommer system» innføres på NM fom NM 2016.**

**3. NKK innarbeider økonomisk tilskudd til teknisk NM-arrangør fom NM 2016.**